**Информация от Комисията и държавите членки относно съдържанието на Регламента (член 21): общ текст**

***Информация относно движението на някои официални документи между държавите членки***

По силата на [регламент на ЕС](https://eur-lex.europa.eu/legal-content/BG/TXT/?uri=CELEX:32016R1191), с който се насърчава свободното движение на граждани, някои официални документи и техните заверени копия се освобождават от изискването за легализация и апостил в рамките на ЕС от 16 февруари 2019 г. За някои от тези документи (вж. по-долу в получер шрифт) можете да поискате също така многоезично стандартно удостоверение, за да избегнете нуждата от превод, като при всички случаи заверен превод, направен в някоя от държавите — членки на ЕС, трябва да бъде приет.

Освобождаването от изискването за легализация и апостил се прилага само за документи и техните заверени копия, издадени от публичните органи на дадена държава и представени на публичните органи на друга държава членка. Такива документи са например:

- документи от съд или съдебен служител;

- административни документи;

- нотариални актове;

- официални удостоверения върху частни документи;

- документи, издадени от дипломатически и консулски представителства .

Освен това освобождаването се прилага само за документи, с които се удостоверяват един или повече от посочените по-долу факти. За документи, удостоверяващи фактите, посочени в получер шрифт, има многоезично стандартно удостоверение. Моля, имайте предвид, че не във всички държави членки се издават всички стандартни удостоверения.

* **раждане**
* **смърт**
* **това, че лицето е живо**
* име
* **брак, брачна дееспособност и семейно положение**
* развод, законна раздяла или унищожаване на брака
* **регистрирано партньорство, дееспособност за сключване на регистрирано партньорство и положение на регистрирано партньорство**
* прекратяване на регистрирано партньорство, законна раздяла или анулиране на регистрирано партньорство
* произход или осиновяване
* **местоживеене и/или местопребиваване**
* гражданство
* **липса на съдебно минало**
* кандидатиране или гласуване в избори за Европейски парламент или в общински избори в друга държава членка

Многоезичното стандартно удостоверение може да се използва само в друга държава членка и трябва да бъде представено заедно с официалния документ, към който е приложено.

Когато държава членка позволява представянето на заверено копие на даден официален документ вместо оригинала, органите на тази държава членка трябва да приемат заверено копие, направено в държавата членка, където е бил издаден официалният документ.

Повече информация за Регламента и многоезичните стандартни удостоверения може да бъде намерена на европейския портал за електронно правосъдие: <https://beta.e-justice.europa.eu/?action=home&plang=bg>